  Майя Бывальцева Удмуртиысь куасэн бызьылӥсь Максим Вылегжанин 10 иськеме классика амалэн бызьылонын вормиз. 18-тӥ шуркынмонэ Саариселькяын (Финляндия) калыккуспо ӵошатсконъёс кутскизы. Россиысь спортсменъёс отын дуннелэн кубокезлэн нырысетӥ люкетъёсаз шедён понна быръёнъёсты ортчо. Со сярысь ивортэ Россиысь Куасэн бызьылонъя федерацилэн нимлыко сайтэз. Улосчимы 10 иськемез 29 минут 20,8 секундскын ортчиз. Кыкетӥ луэм Комиысь Станислав Волженцевез 2,7 секундлы азьпалтӥз. Куинетӥ луиз Казахстанысь Алексей Полторанин, со вормисьлэсь 3,3 секундлы кылиз. Эшшо одӥгез Удмуртиысь куасэн бызьылӥсь — Дмитрий Япаров — 8-тӥ луиз. Россиысь Александр Бессмертных (Москва улосвыл — Кемерово улосвыл) — ньылетӥ, Александр Легков (ХМАО-Югра) — витетӥ, Андрей Ларьков (Татарстан) — куатетӥ, Евгений Белов (Тюмень улосвыл) — сизьыметӥ, Ермил Вокуев (Коми) — укмысэтӥ, Андрей Мельниченко (Красноярск шаер) — дасэтӥ, Артем Мальцев (Мордовия) — дас куинетӥ, Илья Семиков (Коми) — дас ньылетӥ, Антон Гафаров (ХМАО-Югра) — кызетӥ, Рауль Шакирзянов (Мордовия) — кызь ньылетӥ, Сергей Устюгов (ХМАО-Югра) — берпуметӥ, кызь сӥзьыметӥ. Нылкышноослэн 5 иськемез классика амалэн бызёнын вормиз Вологда улосвылысь Юлия Чекалёва. 19-тӥ шуркынмонэ классика амалэн нимаз бызьылонъёс ортчозы, 20-тӥ шуркынмонэ эркын амалэн нимаз бызьылонъёс (воргоронъёслэн — 15 иськем, нылкышноослэн — 10 иськем). Тегъёс: Спорт Шаркан МаксимВылегжанин Удмуртия Россия Финляндия кусэнбызьылон  